
	מטרה
	1. 
	מטרתו של חוק זה לסייע לחולי הדגנת בישראל ולאפשר להם היצע מזון ללא גלוטן.

	הגדרות
	2. 
	בחוק זה – 

	
	
	"גלוטן" (דבקן) – חלבון מן הצומח הנמצא בגרעינים של חיטה, שיפון, שעורה, שיבולת שועל ומוצריהם לרבות עמילנים, לתת וסובין;

	
	
	"ללא גלוטן" – שיעור גלוטן שאינו עולה על השיעור שנקבע לפי חוק הגנה על בריאות הציבור; 

	
	
	"מזון" – כהגדרתו חוק הגנה על בריאות הציבור;

	
	
	"חוק הגנה על בריאות הציבור" – חוק הגנה על בריאות הציבור (מזון), התשע"ו–2015[footnoteRef:2]; [2:  ס"ח התשע"ו, עמ' 90.] 


	
	
	"השר" – שר הבריאות.

	קביעת מחיר לחם ללא גלוטן
	3.
	(א)	מחיר לצרכן של לחם ללא גלוטן לא יעלה על מחיר לצרכן של לחם אחיד, כפי שנקבע לפי חוק פיקוח על מחירי מצרכים ושירותים, התשנ"ו–1996‏[footnoteRef:3], באופן יחסי למשקלו; לעניין זה, "צרכן" – כהגדרתו בחוק הגנת הצרכן, התשמ"א–1981‏[footnoteRef:4]. [3:  ס"ח התשנ"ו, עמ' 192.]  [4:  ס"ח התשמ"א, עמ' 248.] 


	
	
	(ב)	המדינה תשתתף בעלות הייצור של קמח ללא גלוטן שבה נושאות יצרניות הקמח, כך שמחירו לא יעלה על מחיר קמח המיועד לייצור לחם אחיד; שר האוצר ושר הכלכלה והתעשייה יקבעו הוראות לעניין ביצועו של סעיף קטן זה.

	סיוע נוסף לחולה דגנת
	4.
	(א)	חולה דגנת זכאי לסיוע נוסף לשם רכישת מוצרי מזון ללא גלוטן, לפי הוראות שקבע השר, בהסכמת שר האוצר, ובלבד ששיעור הסיוע הנוסף למשפחה שיש בה חולה דגנת לא יעלה על 500 שקלים חדשים בחודש.

	
	
	(ב)	בהוראות כאמור בסעיף קטן (א) יקבע השר, בין היתר, את דרכי הגשת הבקשה לסיוע נוסף ואת המסמכים שיצורפו לה, ואת שווי הסיוע הנוסף שיינתן למשפחה בהתחשב במספר בני המשפחה החולים בדגנת, ורשאי הוא לקבוע שהסיוע הנוסף יינתן בכסף, בשווה כסף או בכל דרך אחרת.

	
	
	(ג)	הסכום האמור בסעיף קטן (א) יעודכן ב-1 בינואר בכל שנה, לפי שיעור עליית מדד המחירים לצרכן שמפרסמת הלשכה המרכזית לסטטיסטיקה, שפורסם לאחרונה לפני מועד העדכון, לעומת המדד כאמור שפורסם לאחרונה לפני 1 בינואר של השנה שקדמה לה, ויעוגל לשקל החדש הקרוב; השר יפרסם הודעה ברשומות על הסכום כפי שעודכן כאמור.

	הטבות מס ליצרן מזון ללא גלוטן
	5.
	(א)	שר האוצר, בהסכמת שר הכלכלה והתעשייה, יקבע הוראות להכרה ביצרן מזון או ביבואן מזון, שהוא תאגיד, לגבי מזון שהוא מייצר או מייבא, מסוג שמרכיביו או המרכיבים המקובלים הנדרשים לייצורו מכילים גלוטן, כיצרן מזון ללא גלוטן; בהוראות כאמור יתחשב שר האוצר בהיקף הייצור או הייבוא של מוצרי מזון ללא גלוטן של יצרן או יבואן לעומת היקף כל מוצרי המזון שהוא מייצר או מייבא, ובהיקף מוצרי המזון של אותו יצרן או יבואן הנמכרים בישראל.

	
	
	(ב)	שיעור מס ההכנסה על הכנסה שהופקה ממכירה או משיווק של מזון ללא גלוטן על ידי מי שהוכר כיצרן מזון ללא גלוטן כאמור בסעיף קטן (א) לא יעלה על 25% או על שיעור נמוך יותר שקבע שר האוצר בהתאם להוראות לפי סעיף קטן (א); הכנסה כאמור תהיה פטורה מכל מס אחר.

	ביצוע 
	6.
	השר ממונה על ביצוע חוק זה.

	שמירת דינים
	7.
	חוק זה בא להוסיף על כל זכות או חובה על פי כל דין ואינו בא לגרוע מהן.

	תחילה ותקנות ראשונות
	8.
	(א)	תחילתו של חוק זה שלושה חודשים מיום פרסומו (להלן – יום התחילה).

	
	
	(ב)	תקנות ראשונות לפי סעיף 3(ב) יותקנו בתוך שישה חודשים מיום התחילה.


דברי הסבר
מחלת הדגנת (צליאק) היא מחלה אוטואימונית שמקורה גנטי, המתאפיינת בנזק דלקתי לרירית המעי הדק הנגרם מאכילת גלוטן (חלבון הנמצא בדגנים כגון חיטה, שעורה, שיפון, שיבולת שועל ומוצריהם), הפוגע ביכולת הגוף לעכל את אבות המזון. המחלה נחשבה בעבר למחלת ילדות, אך בשנים האחרונות, עם העלייה במודעות אליה ולתסמיניה המגוונים והשיפור באמינות הבדיקות לאבחונה, חלה עלייה באבחון, ועמה עלייה בשכיחות החולים המאובחנים בבגרותם. כיום שיעור החולים מוערך ב־1% מהאוכלוסייה, שהם כ־72,500 חולים, ובהם כ־24,000 ילדים ובני נוער. 
הטיפול במחלה הוא תזונתי: הימנעות מאכילת גלוטן במשך כל חיי החולה. הקפדה על דיאטה כזאת מביאה להיעלמות הנוגדנים ולהחלמת המעי הדק. מנגד, אי הקפדה על הדיאטה המיוחדת עלולה לגרום, בטווח הארוך, להמשך הנזק הפיזיולוגי, לעלייה בסיכון לסרטן במערכת העיכול ומחוצה לה ולפגיעה בצפיפות העצם (מרכז המחקר והמידע של הכנסת, סימון גלוטן במוצרי מזון והשפעתו על חולי צליאק, אורלי אלמגור-לוטן, אתי וייסבלאי, י"ח בטבת התש"ע (4 בינואר 2010)).
בהצעת חוק זו מוצע לסייע לחולי הדגנת בדרכים אלה:
ראשית, הסדרת מחיר לחם ללא גלוטן – מוצע לקבוע כי מחירו לא יעלה על מחיר לחם אחיד באופן יחסי למשקלו, וכן לחייב את המדינה בהשתתפות בעלות הייצור של קמח ללא גלוטן באופן שמחירו לא יעלה על מחיר קמח המיועד לייצור לחם אחיד. יצוין שכבר כיום המדינה, באמצעות משרד הבריאות, משתתפת בעלות הייצור של קמח ללא גלוטן.
שנית, מוצע לקבוע כי לחולי דגנת יינתן סיוע נוסף בשיעור שלא יעלה על 500 שקלים חדשים למשפחה שיש בה חולה דגנת. הסיוע הנוסף יכול שיינתן גם בשווה כסף או בכל דרך אחרת.
שלישית, מוצע לקבוע שיעור מס הכנסה מופחת על הכנסה ממכירה או משיווק של מזון ללא גלוטן ליצרני מזון וליבואני מזון המאוגדים כחברה שהוכרו כיצרני מזון ללא גלוטן לפי תקנות שיתקין שר האוצר בהסכמת שר הכלכלה והתעשייה, וכן לפטור ממסים נוספים הכנסה כאמור. עוד מוצע להסמיך את שר האוצר לקבוע שיעורי מס הכנסה נמוכים מ־25%, שהוא שיעור המס המופחת כאמור.
ההסדרים המוצעים נועדו להגדיל את היצע מוצרי המזון ללא גלוטן ולאפשר לחולי דגנת מגוון רחב יותר של מוצרי מזון ללא גלוטן, ולהביא, בין היתר, להוזלת מחירים של מוצרי מזון ללא גלוטן.
הצעות חוק דומות בעיקרן הונחו על שולחן הכנסת השמונה-עשרה על ידי חבר הכנסת מאיר שטרית (פ/1359/18), על שולחן הכנסת התשע-עשרה על ידי חבר הכנסת מאיר שטרית וקבוצת חברי הכנסת (פ/931/19) ועל שולחן הכנסת העשרים ושלוש על ידי חבר הכנסת משה גפני וקבוצת חברי הכנסת (פ/1279/23). 
הצעות חוק זהות הונחו על שולחן הכנסת העשרים על ידי חברי הכנסת אורי מקלב ומשה גפני (פ/770/20), על שולחן הכנסת העשרים ושתיים על ידי חבר הכנסת אורי מקלב וקבוצת חברי הכנסת (פ/842/22) ועל שולחן הכנסת העשרים ושלוש על ידי חבר הכנסת משה גפני וחבר הכנסת יעקב אשר (פ/1279/23).

